b'\n_START_ARTICLE_\nRoundup\n_START_PARAGRAPH_\nRoundup on Monsanto-yhtym\xc3\xa4n kehitt\xc3\xa4m\xc3\xa4n rikkakasvien torjunta-aineen kauppanimi. Aineen patenttisuoja on mennyt umpeen ja sit\xc3\xa4 voidaan valmistaa my\xc3\xb6s muilla nimill\xc3\xa4. Lajissaan se on maailman eniten myyty._NEWLINE_Kemiallisesti aine on glyfosaattisuola. Se est\xc3\xa4\xc3\xa4 solukossa er\xc3\xa4iden aminohappojen synteesi\xc3\xa4 est\xc3\xa4m\xc3\xa4ll\xc3\xa4 entsyymitoimintaa. Se vaikuttaa nimenomaan kasvin kasvavissa osissa. Se on niin sanottu valikoimaton rikkaruohomyrkky, joka h\xc3\xa4vitt\xc3\xa4\xc3\xa4 kaiken kasvuston._NEWLINE_Aineen on todettu liev\xc3\xa4sti \xc3\xa4rsytt\xc3\xa4v\xc3\xa4n silm\xc3\xa4n sidekalvoa, mutta ei ihoa. T\xc3\xa4m\xc3\xa4 selittyy sill\xc3\xa4, ett\xc3\xa4 kyseess\xc3\xa4 on surfaktantti, pintaj\xc3\xa4nnityst\xc3\xa4 alentava kemikaali. Sit\xc3\xa4 saa k\xc3\xa4ytt\xc3\xa4\xc3\xa4 vain  asianmukaisesti suojattuna._NEWLINE_Aineen k\xc3\xa4ytt\xc3\xb6 kotipuutarhoissa on Hollannissa kielletty\xc3\xa4. EU p\xc3\xa4\xc3\xa4tt\xc3\xa4\xc3\xa4 k\xc3\xa4ytt\xc3\xb6luvan jatkosta muualla EU:ssa vuoden 2015 aikana._NEWLINE_Roundupia on k\xc3\xa4ytetty Kolumbiassa my\xc3\xb6s kokapensaiden tuhoamiseen. Suomessa Roundup on yksi yleisimmist\xc3\xa4 rikkakasvimyrkyist\xc3\xa4.\n_START_SECTION_\nGlyfosaatin/Roundup-tuotteiden ymp\xc3\xa4rist\xc3\xb6- ja terveysvaikutukset\n_START_PARAGRAPH_\nLyhytaikaisessa altistumisessa aine \xc3\xa4rsytt\xc3\xa4\xc3\xa4 voimakkaasti silmi\xc3\xa4 ja liev\xc3\xa4sti ihoa._NEWLINE_Ranskalaiset tutkijat ovat tehneet ensimm\xc3\xa4ist\xc3\xa4 kertaa tutkimuksen rikkakasvien torjunnassa k\xc3\xa4ytett\xc3\xa4vien nelj\xc3\xa4n eri Roundup-tuotteen myrkyllisyydest\xc3\xa4 ihmissoluille. Solut eristettiin napanuorasta tai solulinjoista, joita k\xc3\xa4ytet\xc3\xa4\xc3\xa4n toksisuuden tutkimiseen. Roundup-yhdisteet kuuluvat maailman k\xc3\xa4ytettyimpiin rikkakasvien torjunta-aineisiin, my\xc3\xb6s muuntogeenisten kasvien ollessa kyseess\xc3\xa4. Roundup Ready -soija, jonka tuonti EU:hun on sallittu, sis\xc3\xa4lt\xc3\xa4\xc3\xa4 j\xc3\xa4\xc3\xa4mi\xc3\xa4 Roundup\xe2\x80\x91torjunta-aineista. Tutkimuksissa minimiannoksina k\xc3\xa4ytetty valmiste aiheutti solukuolemaa ja DNA-vaurioita ja esti soluhengityst\xc3\xa4.  _NEWLINE_Brittil\xc3\xa4inen tutkimusryhm\xc3\xa4 on julkaissut kriittisen raportin Euroopan unionin kemikaalivalvonnan toiminnasta. Sen mukaan glyfosaatti aiheuttaa keskenmenojen ja siki\xc3\xb6vaurioiden vaaran. Raportin mukaan saksalaiset viranomaiset ovat v\xc3\xa4h\xc3\xa4telleet ongelmat todenneita tieteellisi\xc3\xa4 tutkimuksia ja turvautuneet alan omiin selvityksiin. Ongelmat olisivat raportin mukaan olleet tiedossa jo 1990-luvulla mutta salattu._NEWLINE_Kes\xc3\xa4kuussa 2015 julkaistaan tutkimustulokset, joiden mukaan glyfosaatti mahdollisesti aiheuttaa sy\xc3\xb6p\xc3\xa4\xc3\xa4. Maailman terveysj\xc3\xa4rjest\xc3\xb6 WHO julkaisi ennakkotiedon maaliskuussa._NEWLINE_Vaikka glyfosaatin v\xc3\xa4litt\xc3\xb6mi\xc3\xa4 vaikutuksia ihmiseen ja el\xc3\xa4imiin on aiemmin pidetty hyvin v\xc3\xa4h\xc3\xa4isin\xc3\xa4 ja sen on v\xc3\xa4itetty hajoavan luonnossa parissa viikossa. On kuitenkin mahdollista ett\xc3\xa4 glyfosaatti ja sen hajoamistuotteet, kuten AMPA, saattavat erityisesti kylm\xc3\xa4ss\xc3\xa4 ilmanalassa sitoutua maaper\xc3\xa4\xc3\xa4n tai siirty\xc3\xa4 ymp\xc3\xa4rist\xc3\xb6\xc3\xb6n. Aiemmat tutkimukset on tehty l\xc3\xa4mpim\xc3\xa4ss\xc3\xa4 ilmastossa ja tietyill\xc3\xa4 maalajeilla. Ongelma on se, ett\xc3\xa4 fosfori kilpailee glyfosaatin kanssa samoista maaper\xc3\xa4n sitoutumispaikoista, ja seurauksena voi olla fosforip\xc3\xa4\xc3\xa4st\xc3\xb6jen lis\xc3\xa4\xc3\xa4ntyminen._NEWLINE_Vuonna 2014 julkaistussa tutkimuksessa havaittiin, ett\xc3\xa4 glyfosaatti vaikuttaa mehil\xc3\xa4isten terveyteen haitallisesti._NEWLINE_Monsanton toksikologi on my\xc3\xb6s vastannut v\xc3\xa4itteisiin, joiden mukaan Roundup aiheuttaa sy\xc3\xb6p\xc3\xa4\xc3\xa4._NEWLINE_Yhdysvalloissa Kaliforniassa elokuussa 2018 oikeus tuomitsi Roundupia ja sen ammattilaisversio RangerPro:ta valmistavan yhti\xc3\xb6n Monsanton 290 miljoonan dollarin korvauksiin, koska yhti\xc3\xb6 ei ollut varoittanut aineiden sy\xc3\xb6p\xc3\xa4riskeist\xc3\xa4. Er\xc3\xa4\xc3\xa4n kalifornialaisen koulun talonmies Dewayne Johnson k\xc3\xa4ytti ty\xc3\xb6ss\xc3\xa4\xc3\xa4n s\xc3\xa4\xc3\xa4nn\xc3\xb6llisesti Roundupin ammattilaisversiota ja vuonna 2014 h\xc3\xa4nell\xc3\xa4 diagnosoitiin Non-Hodgkinin lymfooma. Yhti\xc3\xb6 aikoo valittaa p\xc3\xa4\xc3\xa4t\xc3\xb6ksest\xc3\xa4.'